香港免費電視牌照爭議

香港免費電視牌照爭議源於2009年香港政府計劃增加免費電視牌照，但去到2013年10月香港政府公佈結果後觸發嘅一場爭議。

2009年年底，香港3間電訊商向廣播事務管理局申請免費電視牌照，其中一位申請者城市電訊主席王維基表現相對積極，喺2012年成立香港電視網絡，大肆招兵買馬，並拍攝咗十幾套電視劇，引起少觀眾嘅關注同期待。但去到2013年10月15號，行政會議完成審批程序，原則上同意批發免費電視牌照畀奇妙電視同香港電視娛樂，而大致完成準備嘅香港電視網絡，佢嘅申請就被拒絕。由於香港政府事前未聲明會有三揀二嘅情況，又拒絕交代唔發牌畀香港電視網絡嘅原因，喺香港嘅公眾同輿論壓力下，商務及經濟發展局局長蘇錦樑同香港行政長官梁振英先後表示，基於行政會議嘅保密原則，唔能夠公開交代原因，淨係話申請結果涉及「一籃子因素」。事件激發香港社會強烈迴響，公眾唔接納呢啲解釋，引發12萬人遊行同埋包圍香港政府總部。

最後特區政府冇改變到決定，而香港電視網絡喺2018年放棄申請免費電視牌照。

香港2013年